**Udhëzues për Aplikantët**

**Për shprehje interesi nga bashkitë për të marrë pjesë në Programin Rajonal mbi Demokracinë Vendore në Ballkanin Perëndimor 2 (ReLOaD2) në Shqipëri**

# HYRJE

## Çfarë është projekti ReLOaD2?

Programi Rajonal mbi Demokracinë Vendore në Ballkanin Perëndimor 2 (ReLOaD2)[[1]](#footnote-2) është një iniciativë e financuar nga Bashkimi Evropian (BE) dhe e zbatuar nga Programi për Zhvillim i Kombeve të Bashkuara (PNUD). Ky projekt është vazhdim i nismës së mbështetur më parë - ReLOaD1 të zbatuar në periudhën katër vjeçare 2017-2020[[2]](#footnote-3).

ReLOaD2 do të vazhdojë të forcojë demokracitë pjesëmarrëse në Ballkanin Perëndimor dhe procesin e integrimit në BE. Projekti do të punojë për fuqizimin e shoqërisë civile dhe rinisë, që të marrë pjesë aktive në vendim-marrje, dhe duke nxitur një mjedis ligjor dhe financiar në funksion të shoqërisë civile. Programi do të zbatohet në: Bosnje-Hercegovina, Maqedoninë e Veriut, Malin e Zi, Kosovë\*[[3]](#footnote-4), Serbi dhe Shqipëri.

Duke punuar anembanë rajonit, ReLOaD2 do të përmirësojë kapacitetet e bashkive dhe organizatave të shoqërisë civile (OSHC) për t’u përfshirë në partneritete produktive. Gjithashtu, do të kontribuojë në përmirësimin e shërbimeve të ofruara dhe realizimin e prioriteteve vendore në përputhje me strategjitë lokale të zhvillimit dhe nevojat e komunitetit.

Buxheti total i ReLOaD2 është 15 milion USD, ndërsa komponenti për Shqipërinë arrin në vlerën 1.4 milion USD. Kohëzgjatja e projektit është 48 muaj (1 Janar 2021-31 Dhjetor 2024). ReLOaD2 në Shqipëri do të mbështesë 6 bashki përmes një granti total prej 672,000 USD. Bashkitë që do marrin pjesë në projekt do të kontribuojnë me një shumë të barabartë me të paktën 20% të fondeve totale të marra përmes ReLOaD2.

ReLOaD2 në Shqipëri, përmes procesit të konkurrimit do të përzgjedh 6 bashki partnere dhe do të fokusohet në institucionalizimin e ndërveprimit mes bashkive dhe OSHC-ve. Projekti do të nxitë bashkitë për të përdorur fonde publike për OSHC-të në mënyrë transparente dhe konkurruese. Gjithashtu, projekti do të përkrahë përfshirjen e rinisë dhe do të mbështesë zbatimin e iniciativave rinore bazuar në nevojat e komunitetit.

## Qëllimi i Thirrjes për aplikime

Qëllimi i thirrjes është përzgjedhja e 6 bashkive në Shqipëri, të cilave do t’iu ofrohet mbështetje teknike për të adoptuar një qasje transparente, të orientuar nga zhvillimi dhe të bazuar në projekt për financimin e OSHC-ve. Ky proces do të kontribuojë në forcimin e demokracisë pjesëmarrëse, si dhe në forcimin e OSHC-ve dhe Rinisë për të marrë pjesë aktive në proceset e vendim-marrjes në nivel vendor.

## Cilat bashki mund të aplikojnë në këtë thirrje për aplikime?

Në këtë thirrje publike, mund të aplikojnë të gjitha bashkitë në Shqipëri që përmbushin kriteret e kësaj thirrjeje dhe që nuk kanë marrë pjesë në ReLOaD1[[4]](#footnote-5). Bashkitë e përzgjedhura duhet të marrin përsipër përgjegjësinë për të alokuar në mënyrë transparente fonde për projekte të OSHC-ve (bazuar mbi Metodologjinë LOD)[[5]](#footnote-6). Gjithashtu, duhet të angazhohen për të zbatuar kritere dhe metoda transparente në përdorimin e burimeve publike dhe për të nxitur një qasje pjesëmarrëse për përcaktimin e përparësive vendore.

## Avantazhet e pjesëmarrjes në projektin ReLOaD2

Përmes këtij partneriteti me ReLOaD2, Bashkitë do të përmirësojnë punën e tyre, kapacitetet e stafit, bashkëpunimin me OSHC-të dhe do bëhen më transparente dhe efektive në ofrimin e shërbimeve ndaj qytetarëve. Pjesëmarrja në projektin ReLOaD2 do t’iu ofrojë bashkive:

* Mbështetje financiare për projekte që adresojnë nevojat e komunitetit të bashkisë.
* Mbështetje teknike për aplikimin e metodologjisë LOD për alokimin e fondeve për OSHC-të.
* Ngritjen e kapaciteteve të përfaqësuesve të bashkive në menaxhimin e ciklit të projektit.
* Shkëmbim eksperience dhe promovimi i praktikave të mira me bashki të tjera në Shqipëri dhe në rajonin e Ballkanit Perëndimor.
* Ngritje kapacitetesh për OSHC-të në bashkitë partnere përmes trajnimeve dhe mentorimeve;
* Mbështetje për projekte të OSHC-ve dhe projekte rinore që ofrojnë shërbime cilësore dhe të shumëllojshme në përputhje me planet vendore strategjike të zhvillimit dhe nevojat e komunitetit.
* Inkurajim dhe mbështetje për nisma që rrisin pjesëmarrjen qytetare në vendim-marrje;
* Mbështetje për përfshirjen e të rinjve dhe strukturave vendore rinore;

# KRITERET E THIRRJES PUBLIKE

Përzgjedhja e bashkive partnere do të bazohet në kategoritë e kritereve si më poshtë:

* **Kritere të detyrueshme** - të gjitha kriteret e detyrueshme duhet të përmbushen si një parakusht për pjesëmarrje në projekt. Aplikimet e bashkive që nuk përmbushin këto kritere **nuk do konsiderohen më tej**.
* **Kriteret e pikëzimit** - bashkitë që përmbushin kriteret e detyrueshme do të vlerësohen me pikë dhe do të renditen në përputhje me matricën e pikëzimit **(Aneksi 2 i Udhëzuesit)**
* **Kriteret e konvergjencës** – përfaqësojnë aspekte shtesë që nuk vlerësohen me pikë por që merren në konsideratë në përzgjedhjen përfundimtare të bashkive.

|  |  |
| --- | --- |
| **Kritere të detyrueshme** | Bashkia është e gatshme dhe do të adoptojë zyrtarisht Metodologjinë për alokimin e fondeve për OSHC-të (Metodologjia LOD) brenda 12 muajve të parë të bashkëpunimit me ReLOaD2. |
| Bashkia angazhohet të bashkë-financojë projekte të OSHC-ve me shumën e barabartë me të paktën 20 % të fondeve që merr përmes ReLOaD2. |
| Bashkia bie dakord që të kryejë të paktën një thirrje publike të pavarur për OSHC-të, sipas Metodologjisë LOD, brenda kohëzgjatjes së bashkëpunimit me ReLOaD2. Thirrja(et) do të jenë në shumën minimale prej 3,000,000 LEK për thirrje dhe do të financohen plotësisht nga buxheti vendor. |

|  |  |  |
| --- | --- | --- |
| **Kritere të Pikëzimit** | 1. Bashkia ka bashkëpunim të vazhdueshëm dhe praktika të mira ekzistuese me OSHC-të dhe përfshirjen e komunitetit. | Maksimumi  30 pikë |
| 1. Strategjia e zhvillimit e bashkisë dhe dokumente të tjera strategjike | Maksimumi  15 pikë |
| 1. Metoda e përdorur nga bashkia për përzgjedhjen dhe ndjekjen e zbatimit të projekteve me OSHC partnere në territorin e saj. | Maksimumi  25 pikë |
| 1. Bashkëpunimi i bashkisë me OSHC-të rinore dhe rininë në komunitetin e saj. | Maksimumi  20 pikë |
| 1. Rritje e përqindjes (mbi 20%) në bashkë-financimin e projekteve të OSHC-ve që do zbatohen në territorin e bashkisë nën partneritetin ReLOaD2. | Maksimumi  10 pikë |
| **Totali** | **Maksimumi**  **100 pikë** |

|  |  |
| --- | --- |
| **Kritere të konvergjencës** | Pjesëmarrja e Bashkisë në projekte të tjera. |
| Konvergjenca mes fushave strategjike. |
| Ekzistenca e OSHC-ve në territorin e bashkisë. |
| Shpërndarja gjeografike e bashkive partnere. |

### KRITERET E DETYRUESHME

### Bashkia është e gatshme dhe do të adoptojë zyrtarisht Metodologjinë për alokimin e fondeve për OSHC-të (Metodologjia LOD) brenda 12 muajve të parë të bashkëpunimit me ReLOaD2.

### Metodologjia LOD është dokumenti themelor që do të aplikohet gjatë zbatimit të projektit nga të gjitha bashkitë partnere dhe OSHC-të e kontraktuara. Ky dokument është një mjet që do të ndihmojë dhe standardizojë punën e bashkive partnere pasi të aprovohet nga Këshillat Bashkiakë. Këshilli Bashkiak i secilës bashki partnere duhet të adoptojë zyrtarisht metodologjinë LOD brenda 12 muajve të parë të bashkëpunimit me projektin ReLOaD2. Ekipi i projektit ReLOaD2 do ofrojë mbështetje teknike dhe do të monitorojë progresin lidhur me adoptimin e metodologjisë.

### Bashkia angazhohet të bashkë-financojë projekte të OSHC-ve me shumën e barabartë me të paktën 20% të fondeve që merr përmes ReLOaD2.

Gjatë ReLOaD2, çdo bashki partnere do të publikojë dhe ekzekutojë të paktën 2 thirrje të bashkë-financuara për OSHC-të. Bashkitë aplikuese angazhohen për të bashkë-financuar projektet e aprovuara nga thirrjet publike që do të kryen në territorin e tyre. Shuma totale e bashkëfinancimit duhet të jetë e barabartë me minimumi 20% e fondeve të alokuara në bashki nga ReLOaD2. Çdo bashki partnere do përfitojë një grant që do të variojë nga **80,000 USD deri në 130,000 USD**, ku përfshihet dhe zbatimi i projekteve rinore. Përdorimi i fondeve për bashkitë partnere do të varet nga kapacitetet përthithëse të OSHC-ve dhe nga projektet që do të zbatohen në kuadër të ReLOaD2. Bashkitë aplikuese që angazhohen për të bashkë-financuar mbi 20%, do të vlerësohen me pikë shtesë në kriterin e pikëzimit.

### Bashkia bie dakord që të kryejë të paktën një thirrje publike të pavarur për OSHC-të, sipas Metodologjisë LOD, brenda kohëzgjatjes së bashkëpunimit me ReLOaD2. Thirrja(et) do të jenë në shumën minimale prej 3,000,000 LEK për thirrje dhe do të financohen plotësisht nga buxheti vendor.

Bashkia merr përsipër të publikojë në mënyrë të pavarur, të paktën një thirrje publike për OSHC-të brenda vitit 2024, duke ndjekur parimet e metodologjisë LOD. Thirrjet publike do të financohen vetëm nga buxheti vendor i bashkisë (100%) ndërsa ekipi i projektit ReLOaD2 do të ofrojë mbështetje teknike në përgatitjen e thirrjeve publike dhe do të monitorojë zbatimin e tyre. Çdo thirrje publike e pavarur e implementuar nga bashkitë duhet të ketë një buxhet prej të paktën 3,000,000 LEK.

### KRITERET E PIKËZIMIT

1. **Bashkia ka bashkëpunim të vazhdueshëm dhe praktika të mira ekzistuese me OSHC-të dhe përfshirjen e komunitetit.**

Përmes këtij kriteri, aplikanti do të vlerësohet për mënyrën e kontraktimit, partneritetet e kaluara dhe fondet e alokuara për OSHC-të gjatë 5 viteve të fundit (2016-2020) për zbatimin e projekteve të përbashkëta. Gjithashtu, do të merren parasysh fondet lokale të projektuara për OSHC-të në 3 vitet e ardhshme (2021-2023). Një komponent tjetër i këtij kriteri do të jetë mënyra e konsultimit me shoqërinë civile dhe komunitetin në 5 vitet e fundit. Konsultimet do të vlerësohen në lidhje me praktikat e përdorura, fushat dhe numrin e konsultimeve. Përparësi në procesin e pikëzimit do të kenë bashkitë që: kanë të standardizuar metodën e kontraktimit të OSHC-ve me kontratë të qartë; takime më të shpeshta konsultative me shoqërinë civile dhe buxhete më të larta të alokuara/planifikuara për projekte të OSHC-ve.

Dokumente mbështetëse:

* Fotokopje dhe/ose version i skanuar i të gjitha kontratave me OSHC-të në 5 vitet e fundit (2016-2020).
* Plan Buxhetor Afatmesëm për 2021-2023. Është e nevojshme që të shënohen në dokument elementet e lidhura me alokimin e fondeve për OSHC-të (të shënuara ose nënvizuara me ngjyrë të veçantë).
* Fotokopje e procedurës së përdorur për takimet konsultative.
* Një model i një procesi konsultimi të përfunduar (paketa e plotë).
* Çdo dokument tjetër që konsideroni me rëndësi për të mbështetur përgjigjet që keni dhënë në këtë seksion.

**Numri maksimal i pikëve për këtë kriter është 30.**

**Detajet e ndarjes së pikëve gjenden në Aneksin 2 të këtij Udhëzuesi (Matrica e Pikëzimit).**

### Strategjia e zhvillimit dhe dokumente të tjerë strategjikë të Bashkisë.

Përmes këtij kriteri aplikanti do të vlerësohet për planin/strategjitë e tij të zhvillimit. Këto dokumente duhet të kenë në fokus zhvillimin vendor dhe/ose plan veprimet strategjike bazuar në përparësitë vendore. Për më tepër, do të vlerësohet identifikimi i prioriteteve të qarta lidhur me zhvillimin socio-ekonomik dhe përfshirja e tyre në strategjinë e zhvillimit. Fushave që do t’iu jepet përparësi në vlerësim janë: përfshirja sociale, barazia gjinore, rinia dhe mjedisi. Së fundmi, do vlerësohet niveli dhe mënyra e përfshirjes e shoqërisë civile në zhvillimin dokumenteve strategjike.

Dokumente mbështetëse

* Version elektronik ose link të publikimit të dokumenteve strategjike. Çdo dokument tjetër që mbështet punën në vazhdim për përgatitjen e dokumentit (eve) strategjike.
* Referencë për fushat socio-ekonomike në dokumentet strategjike. Është me rëndësi që të shënohen me saktësi në dokument elementet e lidhura me fushat socio-ekonomike (të shënuara apo nënvizuara me një ngjyrë të caktuar).
* Dokumentet që provojnë pjesëmarrjen e OSHC-ve në përgatitjen e dokumenteve strategjike si: lista të pjesëmarrësve, vendime, shënime të takimit, etj.
* Çdo dokument tjetër që konsideroni me rëndësi për të mbështetur përgjigjet që keni dhënë në këtë seksion.

**Numri maksimal i pikëve për këtë kriter është 15**

**Detajet e ndarjes së pikëve gjenden në Aneksin 2 të këtij Udhëzuesi (Matrica e Pikëzimit).**

### Metoda e përdorur nga bashkia për përzgjedhjen dhe ndjekjen e zbatimit të projekteve me OSHC partnere në territorin e saj.

### Ky kriter do të shqyrtojë dhe vlerësojë së pari procesin e brendshëm të zgjedhjes së OSHC-ve partnere nga bashkia në të kaluarën. Procesi do vlerësohet në terma të konkurrencës dhe transparencës. Brenda procesit të përzgjedhjes, komponentët që do pikëzohen janë kryerja e konsultimeve publike dhe seancave informative. Veç kësaj, më shumë pikë do t’iu jepet proceseve që përfshijnë publikimin e informacionit mbi kriteret e përzgjedhjes për projekt propozimet, buxhetin dhe afatin kohor. Së fundi, mënyra e përdorur për ndjekjen e zbatimit të projekteve nga OSHC-të, do të vlerësohet lidhur me procedurat e pagesave, ndjekjen e zbatimit, monitorimin e rezultateve të arritura, etj.

### Dokumente mbështetëse:

* Linkun (et) e publikimit ose fotokopjen e procedurës së brendshme për zgjedhjen e OSHC-ve partnere. Procedura e brendshme mund të përfshijë por të mos jetë e kufizuar në dokumentet si: proceset e konsultimit para/pas thirrjes, formatin e aplikimit me të gjithë anekset, procesverbalet e takimeve, procedurën e vlerësimit, strukturën e komisionit të vlerësimit, etj.
* Formati/dosja e raporteve të monitorimit dhe çdo formë tjetër dokumenti të përgatitur nga Bashkia për OSHC-të gjatë zbatimit të projekteve të kontraktuara.
* Çdo dokument tjetër që konsideroni me rëndësi për të mbështetur përgjigjet që keni dhënë në këtë seksion.

### Numri maksimal i pikëve për këtë kriter është 25.

**Detajet e ndarjes së pikëve gjenden në Aneksin 2 të këtij Udhëzuesi (Matrica e Pikëzimit).**

### Bashkëpunimi i Bashkisë me OSHC-të rinore dhe rininë në komunitetin e saj.

### Ky kriter shërben për të vlerësuar nivelin e identifikimit të rinisë si prioritet në dokumentet strategjike dhe bashkëpunimin me bashkinë. Kriteri do të shërbejë për vlerësimin e përfshirjes së rinisë në politikëbërje dhe aktivitetet vendim-marrëse. Në procesin e pikëzimit do të vlerësohet pjesëmarrja në proceset konsultative dhe përfshirja e grupeve të rinisë në aktivitetet e organizuara nga bashkia. Ekzistenca dhe përfshirja e strukturave rinore ne aktivitetet e bashkisë do të shqyrtohet gjithashtu përmes këtij kriteri. Do vlerësohen përpjekjet e bëra nga bashkia për të ngritur struktura të tilla veçanërisht lidhur me zbatimin e Ligjit për Rininë[[6]](#footnote-7). Së fundi, do të vlerësohen disa elementë të tjerë të aktiviteteve të bashkisë në mbështetje të projekteve rinore si: numri i projekteve rinore të mbështetura nga bashkia në pesë vitet e fundit (2016-2020) dhe fondet e alokuara për zbatimin e projekteve të përbashkëta.

### Dokumentet mbështetëse:

* Version elektronik i dokumenteve strategjike ose linkun e publikimit të tyre. Çfarëdo dokumenti tjetër që mbështet punën që po bëhet për përgatitjen e dokumentit/eve strategjike. Është e nevojshme që të tregoni/shënoni me saktësi në dokument seksionin/kapitullin mbi rininë (shënuar ose nënvizuar me ngjyrë të caktuar).
* Çdo dokument zyrtar që tregon ekzistencën dhe/ose punën mbi krijimin e Këshillit Vendor të Rinisë apo strukturave të tjera rinore dhe bashkëpunimin me bashkinë. (Psh. Vendime, marrëveshje, kontrata, etj.).
* Çdo dokument tjetër që konsideroni me rëndësi për të mbështetur përgjigjet që keni dhënë në këtë seksion.

### Numri maksimal i pikëve për këtë kriter është 20.

**Detajet e ndarjes së pikëve gjenden në Aneksin 2 të këtij Udhëzuesi (Matrica e Pikëzimit).**

### Rritje e përqindjes (mbi 20%) në bashkë-financimin e projekteve të OSHC-ve që do zbatohen në territorin e bashkisë nën partneritetin ReLOaD2.

Zotimit të bashkisë për të bashkë-financuar projekte të OSHC-ve në shumën mbi 20% të fondeve totale të alokuara për OSHC-të nën projektin ReLOaD2, do t’i jepet pikë shtesë. Përqindjet më të larta do marrin një rezultat më të lartë.

Dokumente mbështetëse:

* Letër Interesimi (Aneksi 1) e nënshkruar nga Kryetari i bashkisë dhe e firmosur, që konfirmon se bashkia do të bashkë-financojë të paktën 20% të fondeve totale të alokuara për projekte të OSHC-ve nga ReLOaD2, ku tregohet përqindja e saktë të bashkëfinancimit për të cilin Bashkia angazhohet.

**Numri maksimal i pikëve për këtë kriter është 10.**

**Detajet e ndarjes së pikëve gjenden në Aneksin 2 të këtij Udhëzuesi (Matrica e Pikëzimit).**

### KRITERET E KONVERGJENCËS

### Pjesëmarrja e Bashkisë në projekte të tjera.

Pjesëmarrja e bashkisë në projekte të mëparshme, apo në vazhdim, të financuara nga PNUD apo BE do të konsiderohet një vlerë e shtuar e aplikantit.

### Konvergjenca mes fushave strategjike

Gjatë vlerësimit, do të konsiderohet konvergjenca mes fushave strategjike në fokus të bashkisë dhe fushave të interesit nën projektin ReLOaD2. Ky i fundit është i fokusuar në fusha si: përfshirja sociale, demokracia vendore, rinia, të drejtat e njeriut, mbrojtja e mjedisit, të drejtat e romëve dhe egjiptianëve etj.

### Ekzistenca e OSHC-ve në territorin e bashkisë

Me këtë kriter do vlerësohet ekzistenca e OSHC-ve aktive, përfshirja e OSHC-ve rinore. Për këtë qëllim bashkia duhet të ofrojë informacion mbi OSHC-të e regjistruara në territorin e bashkisë dhe sa prej tyre janë aktive dhe janë financuar nga buxheti i bashkisë në vitet e mëparshme, si dhe informacionin mbi llojin e OSHC-së dhe fushën në të cilën ajo vepron.

### Shpërndarja gjeografike e bashkive partnere.

Në procesin e vlerësimit do të konsiderohet shpërndarja gjeografike e bashkive aplikuese.

# 3. PROCESI I APLIKIMIT DHE VLERËSIMIT

## SI TË APLIKONI

Të gjitha bashkitë që përmbushin kriteret e detyrueshme të thirrjes publike mund ta shprehin interesin e tyre për të marrë pjesë në projektin ReLOaD2 duke dorëzuar:

* Formularin e Plotësuar të Aplikimit (të firmosur dhe vulosur)
* **Letrën e interesit** (të nënshkruar dhe vulosur) - Aneksi 1
* **Të gjithë dokumentacionin mbështetës** sikurse shpjegohet në Pjesën II të këtij Udhëzuesi.

Dokumentet mbështetëse duhet të vërtetojnë të gjitha deklaratat e bëra nga bashkia në Formularin e Aplikimit. **Përputhshmëria e përgjigjeve në Formën e Aplikimit me dokumentacionin mbështetës të dorëzuar do merret në konsideratë gjatë vlerësimit të aplikimeve.** Aplikantët duhet t’i përmbahen formatit të Formularit të Aplikimit dhe të ofrojnë informacionin e kërkuar sipas tij. Çdo dokument mbështetës duhet të shënohet me kriterin korrespondues sipas formularit të aplikimit. Për dokumentin që i referohet disa kritereve nuk është nevoja të bashkëngjiten/skanohen kopje të tjera, thjesht tregoni të gjitha kriteret që i aplikohen atij dokumenti specifik. Krahas kësaj, lutemi rendisni të gjitha materialet e bashkëngjitura (kopje fizike/kopje elektronike) për t’iu përshtatur Formularit të Aplikimit.

Dokumentacioni i aplikimit duhet të dorëzohet në **një (1) set origjinal** **dhe** **një (1) kopje elektronike** **(USB)** në një zarf të mbyllur me postë, ose personalisht në adresën e mëposhtme:

**UNDP Albania**

**Regional Programme on Local Democracy in the Western Balkans 2 (ReLOaD2)**

**Adresa: Rruga e Bogdanëve, Pallati Eurocol, Kati i 7, Tiranë**

Për të mbrojtur mjedisin, bashkitë inkurajohen të dorëzojnë dokumentacionin sa më shumë të kenë mundësi në format elektronik.

**Afati i fundit për dorëzimin e aplikimeve është data 10 Qershor 2021, ora 15.00. Aplikimet e dorëzuara me postë duhet të kenë vulën postare që konfirmon se aplikimi u dorëzua brenda afatit të fundit zyrtar.** Aplikimet e dorëzuara pas afatit të fundit zyrtar, **nuk do merren në konsideratë.**

Për informacione dhe sqarime shtesë, aplikantët mund të dërgojnë një kërkesë me referencë për Projektin ReLOaD2 në: [reload.al@undp.org](mailto:reload.al@undp.org/). Përgjigjet ndaj pyetjeve do të jepen me shkrim jo më vonë sesa tre ditë pune pas marrjes së tyre.

Krahas ditëve të hapura të organizuara në periudhën 4-17 Maj 2021, **për të gjitha bashkitë e interesuara në këtë thirrje do të organizohet dhe një sesion informues online me detajet si më poshtë.**

**Platforma Zoom platform më 4 Qershor 2021 ora 10:30-12:00**

**Link: <https://undp.zoom.us/j/83757967968?pwd=c3BXR2xmZTBJeTRIMDIyRVhHUytnUT09>**

**ID: 837 5796 7968**

**Kodi: 898927**

## PROCEDURA E VLERËSIMIT

Procesi i vlerësimit të aplikimeve të marra do bëhet prej PNUD Shqipëri në tri faza:

1. ***Faza 1 - vlerësimi dhe pikëzimi i aplikimeve***

Vlerësimi dhe pikëzimi i të gjitha aplikimeve të marra do të bëhet nga komisioni i vlerësimit i përbërë nga anëtarët e strukturave të Projektit ReLOaD2. Bazuar në matricën e pikëzimit për vlerësim (Aneksi 2), komisioni do të përgatisë një renditje paraprake të aplikimeve.

1. ***Faza 2 - verifikimi***

Në rast të paqartësive të caktuara gjatë pikëzimit, bashkia aplikuese do të kontaktohet për qartësime të mëtejshme dhe verifikime të informacionit. Verifikimi do të bëhet duke dërguar kërkesa për qartësim dhe duke kërkuar burime shtesë për verifikim, apo duke programuar takime individuale (online) me përfaqësues të bashkisë. Pas marrjes së informacionit shtesë, komisioni i vlerësimit do të finalizojë pikëzimin e aplikimeve dhe do t’ia dorëzojë rekomandimet e tij Bordit të Partnerëve të ReLOaD2.

1. ***Faza 3 - konfirmimi i renditjes finale***

Gjatë fazës së tretë të vlerësimit, Bordi i Partnerëve të ReLOaD2 do të vlerësojë renditjen përfundimtare dhe do të marrë vendimin final mbi bashkitë partnere të propozuara. Bordi i Partnerëve përbëhet nga përfaqësues të Delegacionit të BE në Shqipëri, PNUD Shqipëri, Ministrisë së Brendshme, Ministrisë së Financës dhe Ekonomisë, Ministrisë së Arsimit, Sportit dhe Rinisë, Agjencisë për Mbështetjen e Shoqërisë Civile, Shoqatës e Bashkive të Shqipërisë dhe Shoqatës për Autonominë Vendore, si dhe përfaqësuesit të Grupit Këshillimor të projektit ReLOaD2 dhe TASCO 3.

# 4. NJOFTIMI I VENDIMIT DHE ZGJEDHJA E BASHKIVE PARTNERE TË ReLOaD2

Lista përfundimtare e bashkive partnere të përzgjedhura do të publikohet zyrtarisht në faqen e Internetit të PNUD, <https://www.al.undp.org/> 4 javë pas afatit të fundit për dorëzimin e aplikimeve. Gjithashtu, njoftime me e-mail do t’iu dërgohen të gjitha bashkive aplikuese.

1. Për më shumë informacion mbi ReLOaD2, ju lutemi referojuni linkut <https://www.al.undp.org/content/albania/en/home/projects/regional-local-democracy-programme-in-the-western-balkans2--relo.html> [↑](#footnote-ref-2)
2. Për më shumë informacion rreth ReLOaD 1, ju lutem referojuni linkut <https://www.al.undp.org/content/albania/en/home/projects/albania-local-democracy-programme.html> [↑](#footnote-ref-3)
3. \* Për Bashkimin Evropian, ky përcaktim është pa paragjykim ndaj pozitës mbi statusin dhe është në përputhje me (rezolutën) UNSCR 1244/1999 dhe me opinionin e GjND mbi shpalljen e pavarësisë së Kosovës. Për PNUD të gjitha referencat ndaj Kosovës do të kuptohet në kontekstin e Rezolutës 1233/1999 të OKB-së. [↑](#footnote-ref-4)
4. Bashkitë partnere në ReLOaD1: Dibër, Durrës, Elbasan, Korçë, Lezha, Librazhd, Përmet, Përrenjas, Roskovec, Shkodër, Tiranë, dhe Tropojë, nuk mund të marrin pjesë në këtë thirrje. [↑](#footnote-ref-5)
5. Metodologjia LOD për Alokimin e Fondeve për Organizata të Shoqërisë Civile <https://www.al.undp.org/content/albania/en/home/library/democratic_governance/metodologjia-per-alokimin-e-fondeve-per-organizatat-e-shoqerise-.html> [↑](#footnote-ref-6)
6. Ligji Nr. 75/2019 për Rininë. [↑](#footnote-ref-7)